
Az egyesítő algoritmus implementációja illesztési logikában

Kulcsszavak: egyesítés;illesztési logika;Coq
Ennek a dolgozatnak az a célja, hogy megvalósítsa az egyesítő algoritmust az illesztési logika egy meglévő Coq formalizációjába ágyazva egy korábbi cikk eredményeire támaszkodva, azokat továbbfejlesztve. Ezt az motiválja, hogy az algoritmust széles körben használják a K keretrendszerben az átírási szabályok alkalmazásánál. Az itt bemutatott bizonyítások biztosítják a K-keretrendszer ezen részének helyességét, ezzel növelve a rendszer megbízhatóságát.
A dolgozat a Coq-ot, egy interaktív tételbizonyítót és egy ebbe korábban integrált, egy szekventkalkuluson alapuló illesztési logika formalizációt használ, amelybe beilleszti az egyesítő algoritmust, és gépileg ellenőrzött bizonyításokat prezentál a helyességéről és hozzá kapcsolódó lemmákról. A formalizáció a nyelve beépítetthez hasonló bizonyítómódot is kínál, amely megkönnyíti a logikában történő érvelést.
A projekt fő eredménye az egyesítő algoritmus szabályrendszerének Coq-ba való mély beágyazása. Kulcsfontosságú újítás az általánosított adatstruktúra bevezetése, amelynek köszönhetően nem csak halmazok szolgálhatnak mögöttes tárolóként, mint az eredeti algoritmusban. Ez a változás javíthatja vagy egyszerűsítheti az algoritmus alkalmazhatóságát különböző helyzetekben. Továbbá a dolgozat alapjául szolgáló cikkben bemutatott lemmák bizonyítására szemantikus módszerek helyett szintaktikus megközelítést használ, amelyek helyessége gépileg ellenőrzött a Coq formalizációnak köszönhetően. Ez egy általánosabb megoldás, amely lehetővé teszi a bizonyított lemmák szélesebbkörű alkalmazhatóságát.
Összefoglalva, ez a dolgozat egy létező cikkre építve beágyazza az egyesítő algoritmust az illesztési logika a Coq formalizációjába. A megvalósítás előnye az általánosított adatstruktúra, ami növeli az algoritmus alkalmazhatóságát. Szintaktikus bizonyításokkal, melyek helyessége gépileg ellenőrzött, váltja fel a korábbi szemantikus bizonyításokat, javítva a tételek használhatóságát. Ezzel ez a dolgozat hozzájárul a K keretrendszerbeli bizonyítások helyességéhez is.

